La presidenta obre la sessió i dóna per llegida l'acta de la sessió anterior, corresponent a la reunió ordinària del dia 19 de novembre, distribuïda prèviament als membres.
- Expedients 2015/19 a 2015/27: s'han rebut reclamacions noves i s'han enviat les comunicacions de recepció.
En totes elles s'ha sol·licitat procediment de mediació, excepte la reclamació 2015/27.
Es compleixen els requisits per a l'admissibilitat de les reclamacions.
- Expedient 2015/28: s'ha rebut una nova reclamació i enviat la comunicació de recepció.
No s'ha sol·licitat mediació i manca exhaurir el termini perquè pugui ser subministrada la informació sol·licitada per part de l'Ajuntament de Serós.
- Expedients 2015/12 i 2015/14: notificada la resolució de finalització.
- Expedients 2015/15 i 2015/16: aportació de documentació addicional pel reclamant.
- Expedient 2015/17: sol·licitat informe a l'Autoritat Catalana de Protecció de Dades.
Es comenta el contingut de la ponència del senyor Oriol Mir presentada en el Seminari de Dret Local el dia 20 de novembre, sobre les principals novetats de procediment administratiu que preveu la Llei 39/2015, d'1 d'octubre, de procediment administratiu comú de les administracions públiques i la seva participació en el Seminari del Departament de Dret Administratiu de la Universitat Pompeu Fabra, el dia 24 de novembre, amb una presentació també sobre la nova llei de procediment administratiu.
Es comenta el contingut de la ponència del senyor Josep Mir en el si de les X Jornades de Formació, organitzades pel Fòrum de síndics, síndiques, defensors i defensores locals de Catalunya i el Servei d'Estudis i Dictàmens Jurídics de la Facultat de Dret de la Universitat Autònoma de Barcelona, dedicades a la Transparència i bon Govern, relativa al dret d'accés a la informació i els seus límits, així com el desenvolupament i les principals qüestions que es van plantejar durant la jornada per part dels ponents i els assistents.
La presidenta informa que ha quedat suspesa la reunió amb l'Autoritat Catalana de Protecció de Dades i la participació del Supervisor Europeu de Protecció de Dades arran de la cancel·lació de la seva visita a Barcelona.
La presidenta exposa el contingut del document que ha elaborat de Criteris d'aplicació de la normativa en matèria d'accés a la informació pública i els principals temes que planteja.
Es debaten algunes de les qüestions d'interpretació de la normativa de transparència i es valora el seu anàlisi per part dels membres del Ple i, si és el cas, la proposta d'esmenes al text.
La presidenta exposa que ja disposem del formulari electrònic per a la tramitació de les reclamacions davant la GAIP a gencat.tràmits i que ja està operativa i s'estan rebent consultes a la bústia de Consultes, Qüestions i Suggeriments, CQS.
El personal dels Serveis d'Administració de la GAIP ha rebut la corresponent formació sobre ambdues eines de tramitació electrònica.
La presidenta exposa que s'han tramès a petició del Departament de Justícia diferents exemples de les resolucions aprovades per la GAIP perquè puguin ser objecte d'anàlisi i treball en unes sessions de formació sobre la Llei de transparència, accés a la informació pública i bon govern.
La presidenta de la Comissió, aixeca la sessió, de la qual, com a secretària, estenc aquesta acta.